**500 ученика посетиха Музея на меда край Кошарица, общ. Несебър**

За втора поредна година през м. април организирахме и проведохме Конкурс за детска рисунка на тема: „Земята, пчелите и хората”, посветен на Международния ден на Земята - 22 април. Един от спомоществователите на конкурса беше Николай Киров- собственик на пчелин и Единствен музей на меда на Балкански полуостров. На класовете на всички класирани в конкурса беше подарено посещение на музея.. Бургаските ученици имаха привилегията да се насладят на меденото царство на фамилия Кирови. Популярната фамилия, производители на мед посреща 15 класа с по 30-35 деца от бургаски образователни институции. „Говорихме за пчелите и пчелните продукти. Трябва децата да водят здравословен начин на живот, да се популяризира ползата от меда, а не да се набляга на изкуствените подсладители. Това, което правим, е като продължение на инициативата „Подари бурканче мед на дете“, и не случайно всяка година аз и моето семейство подаряваме на децата от несебърските детски градини по бурканче мед.“, сподели за Melnicata.com Николай Киров. Екип на Melnicata.com успя да хване в кадър представители на Народно читалище „Христо Ботев – 1937“ - Бургас, заедно с възпитаници от формация за приложни изкуства „Фантазия“ и любителска школа „Шарена палитра“, начело със секретаря на читалището Катерина Гагева и художествен ръководител Атанаска Желязкова. Децата с интерес изслушаха беседа за меда и пчелите, представена от Николай Киров, който обясни, че децата от най-ранна възраст трябва да разберат ползата от пчелните продукти. Посещението на всички деца бе абсолютно безплатно, като транспортът бе организиран от Община Бургас. Разбира се, имаше и медена почерпка за посетителите.